ไหวตัวให้ทัน!
*ก่อนอื่น “โมนิก้า” ขออนุญาตชมเชยตัวเองในความสามารถอ่านเกมหุ้นได้อย่างทะลุปรุโปร่ง พร้อมกับแนะนำให้แฟนคลับ “เจาะกระดานหุ้น” เพิ่มความระมัดระวังในการลงทุน เพราะตลาดหุ้นไทยอ่อนไหวต่อข่าวสารที่โผล่มาให้เห็นในแต่ละวัน ซึ่งทำให้หุ้นหลายตัวแกว่งตัวผันผวนในทิศทางออกด้านข้างเป็นหลัก พร้อมกับเปิดโอกาสให้เจ้ามือซุ้มต่าง ๆ เข้ามาจุดพลุหุ้นรายตัวกันอย่างสนุกสนานเจ้าค่ะ
2 ส.ค. 2561

เจาะกระดาน : โมนิก้าและทีมงาน
*ก่อนอื่น “โมนิก้า” ขออนุญาตชมเชยตัวเองในความสามารถอ่านเกมหุ้นได้อย่างทะลุปรุโปร่ง พร้อมกับแนะนำให้แฟนคลับ “เจาะกระดานหุ้น” เพิ่มความระมัดระวังในการลงทุน เพราะตลาดหุ้นไทยอ่อนไหวต่อข่าวสารที่โผล่มาให้เห็นในแต่ละวัน ซึ่งทำให้หุ้นหลายตัวแกว่งตัวผันผวนในทิศทางออกด้านข้างเป็นหลัก พร้อมกับเปิดโอกาสให้เจ้ามือซุ้มต่าง ๆ เข้ามาจุดพลุหุ้นรายตัวกันอย่างสนุกสนานเจ้าค่ะ
*เดี๊ยนในฐานะสาวน้อยมากประสบการณ์ ผ่านเหตุการณ์อะไรมาหลายอย่าง ย่อมเข้าใจรูปแบบการเล่นในเที่ยวนี้เป็นอย่างดี จึงพยายามแนะนำแมงเม่าปีกอ่อนขายหุ้นเมื่อกระชากขึ้นไปสร้างฐานใหม่ที่สูงกว่าเดิม เพราะเป็นที่รู้กันดีว่า ทุกครั้งที่ดัชนีเริ่มมีการเปลี่ยนฐานใหม่อย่างเป็นทางการ มักมีแรงเทขายทำกำไรมาทดสอบแรงซื้อเป็นประจำ จึงต้องเข้าใจเหตุผลที่ทำให้ดัชนีอ่อนตัวลงมาป้วนเปี้ยนแถว 1,700 จุดอีกรอบนะคะ
*ประกอบกับตลาดหุ้นขาดแรงส่งภายในอย่างเป็นรูปธรรม หุ้นบลูชิพเลยโดนกระหน่ำขายตั้งแต่เปิดตลาดหุ้น วานนี้ ถึงเห็นดัชนีทรุดตัวลงมายืนที่บริเวณ 1,708.28 จุด ลบไป 13.73 จุด ด้วยมูลค่าการซื้อขาย 5.34 หมื่นล้านบาท พร้อมกับออกสเต็ปแทงกั๊กให้เห็นตลอดเวลาแบบนี้ “โมนิก้า” ถือเป็นช็อตวัดใจที่แมงเม่าต้องไหวตัวให้ทัน เมื่อเกิดเหตุการณ์อะไรที่ไม่คาดคิดนะจะบอกให้
*เหมือนกับการกระชากขึ้นของ ASIAN ก่อนจะมาปิดที่ 9 บาท บวกไป 1.05 บาท หรือขึ้นไป 13.20% ด้วยมูลค่าการซื้อขาย 1.29 พันล้านบาท แถมเป็นการขึ้นมาติด TOP 5 แบบงงกันทั้งบาง เพราะกระแสที่เอามาบิลต์อารมณ์ในตลาดหุ้นเป็นเรื่องโดนเทกฯ กับผลงานในไตรมาส 2 ฟื้นตัวดีขึ้นเรื่อย ๆ “โมนิก้า” ไม่แปลกใจที่มีการดันหุ้นในจังหวะที่ทุกคนเผลอ เพื่อทำให้คนแห่ตามแบบงง ๆ ไงล่ะคะ
*ประเด็นดังกล่าวคล้ายกับการปั่นหุ้นลีสซิ่งสีเทา GL ต่อหน้าต่อตา ก.ล.ต. แบบไม่เกรงกลัวประกาศิตที่พร้อมจะฟาดเปรี้ยงลงกลางกบาลผู้บริหารยกทีมแบบนี้ “โมนิก้า” เลยมีเรื่องเล่าเพื่อเป็นอุทาหรณ์สอนใจบอร์ดชุดปัจจุบันที่ยังมีอาการดื้อตาใสสักนิดหนึ่ง หลังพรายกระซิบแถวถนนวิภาวดีบอกเล่าความในใจของคนจากฝ่ายกำกับกฎเกณฑ์ว่า เตรียมสอบเชิงลึกอีกรอบ
*เนื่องจากคำชี้แจงที่ส่งผ่านไปยัง ตลท.  มันเป็นคนละเรื่องกับสิ่งที่ ก.ล.ต. สั่งให้แก้ไขงบก่อนหน้านี้ ส่งผลให้คนที่ดูแลเคสนี้ควันออกหูกันเลยทีเดียว เพราะดูเหมือนคนเหล่านี้จะเล่นลิ้นกันจนเป็นนิสัย จึงเตรียมจะสั่งสอนให้รู้ว่าไผเป็นไผในไม่ช้า “โมนิก้า” ถึงมั่นใจมากเหลือเกินว่า การขึ้นมาปิดที่ 7.40 บาท บวกไป 0.75 บาท หรือขึ้นไป 11.30% ด้วยมูลค่าการซื้อขาย 461 ล้านบาท น่าจะเป็นเพียงการดันออกของเหมือนรอบก่อน ๆ ที่เคยทำไงล่ะคะ
*ส่วนในรายของดาวเด่น QH กระชากขึ้นแรงสวนภาวะตลาดหุ้นด้วยการปิดที่ 3.64 บาท บวกไป 0.18 บาท หรือขึ้นไป 5.20% ด้วยมูลค่าการซื้อขาย 930 ล้านบาท “โมนิก้า” มองเป็นช็อตที่นักเล่นกำลังตามกระแสกันอย่างเมามัน และเกมเที่ยวนี้คงไม่จบลงง่าย ๆ เหมือนเช่นหุ้นบางตัว จึงกลายเป็นหุ้นที่กูรูเม้าท์ถึงเยอะเหลือเกิน เดี๊ยนถึงอยากให้นักเล่นมองยอดเก่าแถวบริเวณ 3.90 บาทเป็นจุดที่ต้องสวิตช์ไปเล่นตัวอื่นหรือเปล่า?
*เช่นเดียวกับการทะยานขึ้นอย่างต่อเนื่องของหุ้น JWD  น้องโมมองเป็นช็อตของน้ำขึ้นให้รีบตัก ไม่มีประเด็นต้องคิดมากให้เสียเวลาเคาะขวา แต่สิ่งที่ต้องคิดมากหน่อยในจังหวะนี้คือ หุ้นมีแรงฝ่าขึ้นไปถึง 8 บาทไหม?  “โมนิก้า” ถึงอยากให้แฟนคลับจับตามองการเคลื่อนตัวของหุ้นวันนี้ให้ดี หลังหุ้นขึ้นมาปิดที่ 7.40 บาท บวกไป 0.25 บาท หรือขึ้นไป 3.50% ด้วยมูลค่าการซื้อขาย 78 ล้านบาทแล้วนะซี
*ส่วนในรายของ THCOM กระชากขึ้นมาปิดที่ 8.75 บาท บวกไป 0.45 บาท หรือขึ้นไป 5.40% ด้วยมูลค่า 112 ล้านบาท แถมเป็นการกระชากขึ้นแรงวันแรกเสียด้วย “โมนิก้า” ถึงมองเป็นแพตเทิร์นเที่ยวนี้ไม่น่าจะมีอะไรแตกต่างจากรอบก่อน วันนี้ถึงมองยอดด้านบนไว้แค่ 9 บาทก็พอ อย่าหวังอะไรที่สูงไปกว่านี้อีกเลย เพราะเที่ยวก่อนราคาหุ้นก็น็อกกลางอากาศตรงบริเวณนี้พะยะค่ะ
*สำหรับในรายของน้องดูดี DOD พุ่งพรวดพราดขึ้นมาปิดที่ 15.30 บาท บวกไป 1.40 บาท หรือขึ้นไป 10% ด้วยมูลค่า 608 ล้านบาท มันเป็นเกมหุ้นรอบใหม่ที่ขาซิ่งต้องตามเกมให้ทัน แถมเที่ยวนี้เป็นการเด้งขึ้นมาปิดที่ราคาสูงสุดของวัน ย่อมต้องมีอะไรที่เป็นพิเศษกว่าทุกครั้งอย่างแน่นอน งานนี้ไม่ต้องเสียเวลาคิดอะไรมากมาย เพราะเขาเขี่ยลูกเพื่อเล่นกันหนัก ๆ กันแล้วนะซี
*ส่วนในรายของ JKN กำลังอยู่ในช่วงของเลือกทางเดิน ราคาหุ้นถึงแกว่งตัวขึ้น ๆ ลง ๆ ในกรอบ 11-12 บาทเป็นเวลาร่วมสัปดาห์ “โมนิก้า” จึงขอแนะนำแฟนคลับว่า ตราบใดที่ราคาหุ้นยังทรงตัวอยู่ที่บริเวณดังกล่าว ไม่มีอะไรต้องวอรี่ทั้งนั้น ยกเว้นเรื่องหุ้นเทรดบนค่า P/E 30 เท่าอีกแล้วคะนาย! เลยทำให้ราคาปิดที่ 11.60 บาท ลบไป 0.20 บาท หรือลงไป 1.70% ด้วยมูลค่าการซื้อขาย 124 ล้านบาท มันทำให้หลายคนเกิดอาการตงิดใจเหลือเกินว่า หุ้นจะไปต่อได้เหรอ?